CELEX: 62021TN0497
Language: el
Date: 2021-08-14 00:00:00
Title: Υπόθεση T-497/21: Προσφυγή της 14ης Αυγούστου 2021 — Girardi κατά EUIPO

11.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 412/25
            
         
      Προσφυγή της 14ης Αυγούστου 2021 — Girardi κατά EUIPO
      (Υπόθεση T-497/21)
      (2021/C 412/26)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Giovanna Paola Girardi (Μαδρίτη, Ισπανία) (εκπρόσωπος: G. Macías Bonilla, δικηγόρος)
      
         Καθού: Γραφείο Διανοητικής Ιδιοκτησίας της Ευρωπαϊκής Ένωσης (EUIPO)
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει τη γνωστοποίηση που εξέδωσε το τμήμα «Επιχειρησιακές δραστηριότητες» στις 14 Ιουνίου 2021 στο πλαίσιο της διαδικασίας 50057C και σε όλους τους άλλους φακέλους στους οποίους ο αιτών ή ο δικαιούχος έχει την έδρα του εκτός της Ένωσης, δυνάμει της οποίας η προσφεύγουσα δεν είναι εξουσιοδοτημένη να εκπροσωπεί πελάτες που έχουν την έδρα τους εκτός της Ευρωπαϊκής Ένωσης·
               
            
                  —
               
               
                  να κηρύξει παράνομη την αλλαγή πρακτικής που εισήγαγαν οι κατευθυντήριες γραμμές του EUIPO σχετικά με την επαγγελματική εκπροσώπηση των Ισπανών δικηγόρων ενώπιον του EUIPO (παράρτημα 1, τμήμα 5, μέρος Α)·
               
            
                  —
               
               
                  να καταδικάσει το Γραφείο Διανοητικής Ιδιοκτησίας της Ευρωπαϊκής Ένωσης στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τρεις λόγους.
      
                  1.
               
               
                  Με τον πρώτο λόγο ακυρώσεως προβάλλεται παράβαση των Συνθηκών, καθόσον το EUIPO παραβίασε τις αρχές της ασφάλειας δικαίου, της δικαιολογημένης εμπιστοσύνης, της αναλογικότητας και της απαγορεύσεως των διακρίσεων, γνωστοποιώντας στην προσφεύγουσα παρατυπία σχετικά με την εξουσία εκπροσώπησης ενώπιον του EUIPO, με την αιτιολογία ότι στην Ισπανία οι «abogados» μπορούν να εκπροσωπούν μόνο τους πελάτες που κατοικούν μόνιμα στην Ένωση, εξαιρουμένων εκείνων που κατοικούν μόνιμα εκτός της Ένωσης, οι οποίοι πρέπει να εκπροσωπούνται από επαγγελματία δικαστικό πληρεξούσιο που κατέχει τον τίτλο του «Agente Oficial de la Propiedad Industrial».
               
            
                  2.
               
               
                  Με τον δεύτερο λόγο προβάλλεται παράβαση του άρθρου 120 του κανονισμού (ΕΕ) 2017/1001 (1).
               
            
                  3.
               
               
                  Με τον τρίτο λόγο προβάλλεται ότι το EUIPO δεν είναι αρμόδιο να στερήσει τους Ισπανούς δικηγόρους από το δικαίωμα, το οποίο απολαμβάνουν από το 1996, να παρίστανται πλήρως και άνευ όρων ενώπιον του EUIPO.
               
            
         (1)  Κανονισμός (ΕΕ) 2017/1001 του Ευρωπαϊκού Κοινοβουλίου και του Συμβουλίου, της 14ης Ιουνίου 2017, για το σήμα της Ευρωπαϊκής Ένωσης (ΕΕ 2017, L 154, σ. 1).